  Виталий Пронин 9-тӥ толсуре кунамы Геройёслэн нуналзы пусйиське. Солы сӥзьыса, Ижысь М. Калашников нимо музейын Совето Союзысь Героен, генерал-лейтенантэн Юрий Васильевич Бабанскиен пумиськон ортчиз. Совето Союзысь Герой, генерал-лейтенант Юрий Васильевич БабанскийМоскваын улӥсь мӧйы воргорон шаерамы ӵем гинэ вуылэ, но таӵе пумиськонъёс ӵем уг ортчытъя. Сое кылзыны Ижысь кадетъёс но дышетскисьёс вуизы. Юрий Васильевич мадиз аслэсьтыз улон сюрессэ, служить каремзэ. Юрий Васильевич службазэ нуэм Яр ёросысь Валентин Геннадьевич Золотарёвен - Социалистической Ужысь 2 полэс Героен но Россилэн Героеныз. - Со тракторист вал, милемлы нуналлы быдэ ву вуттылӥз. Ачиз горд йырсиё, капчи мылкыдо вал, - тодаз вае Ю. Бабанский. Егит пиос службазэс 1969-тӥ арын Даманский шормуӵын нуизы, ӵапак соку СССР-лэн Китаен туж секыт кусыпъёсыз вал. 2-тӥ-15-тӥ южтолэзе Китайысь ожгарчиос, кунгожез потыса, асьме пограничникъёс вылэ омырскиллям. Ю. Бабанский соку погранзаставалэн отделениезлэн командирез вылэм. Ожын возьматӥз секыт югдурын малпаськыны быгатэмзэ, сӧсырмемъёсты пуляос улысь поттаз но нырысетӥ юрттэт сётъяз. Ю. Бабанский 10-лэсь уно пол разведкае потаз. Секыт югдуре шедем Иван Стрельниковлэсь группазэ шедьтӥз но асьме пала поттӥз. Со понна Ю. Бабанскийлы Совето Союзысь Герой ним но «Зарни Кизили» медаль сётӥзы. Со нуналъёсы уно егит ожгарчиос бырыны шедизы, соос пӧлын ик вал Яр палъёсысь Валентин Золотарёв но. Ю. Бабанскиен пумиськылӥз Тӧролэн но Правительстволэн администрациеныз кивалтӥсь С. Смирнов но «Ас киыныд лэсьтэм кузьым» акция улсын кузьмаз нылпи юртъёсысь пиналъёслэсь киужъёссэс. Елена Рябина  